19.		Návrh na odročenie pojednávania
			(§ 183 Civilného sporového poriadku)
						Okresnému súdu Rimavská Sobota
V Tisovci, dňa 21. decembra 2021				k sp. zn. 7C/590/2021
Vec:	Návrh žalovaného na odročenie pojednávania
Dňa 20. decembra 2021 som obdržal predvolanie na pojednávanie v spore žalobcu Karola Nováka, bytom Zvolen, Banícka 8 proti žalovanému Jánovi Kováčovi, bytom Tisovec, Kráľová 5 o zaplatenie 2 000 € s príslušenstvom, ktoré sa má konať na Okresnom súde Rimavská Sobota dňa 11. januára 2022 o 9.00 hod. v pojednávacej miestnosti č. dv. 95.
Tohto pojednávania sa nemôžem zúčastniť z dôvodu práceneschopnosti, o čom súdu prikladám lekárske potvrdenie dočasnej práceneschopnosti. V súčasnosti som po úraze, ktorý sa mi stal dňa 10. decembra 2021, plne odkázaný na starostlivosť mojej manželky a ošetrujúci lekár mi neodporúča cestovanie na pojednávanie, nakoľko by mohlo dôjsť k zhoršeniu môjho zdravotného stavu. 
V prílohe mojej žiadosti pripájam vyjadrenie ošetrujúceho lekára, v zmysle ktorého nie som schopný sa bez ohrozenia života alebo závažného zhoršenia zdravotného stavu zúčastniť vytýčeného súdneho pojednávania. 
Týmto žiadam súd o odročenie pojednávania, nakoľko by som sa rád pojednávania v predmetnej veci zúčastnil osobne a vyjadril sa k skutočnostiam, ktoré som účinne poprel vo vyjadrení k žalobe a navrhol vykonanie dôkazov vrátane môjho výsluchu, keďže žalobu žalobcu považujem v celom rozsahu za nedôvodnú. 
Zároveň poprosím ctený súd, aby mi oznámil na e-mailovú adresu: jan.kovac@abc.sk prípadne telefonicky na číslo 0901 234 56, ako posúdil moju žiadosť o odročenie pojednávania. 
Za pochopenie ďakujem.	Ján Kováč
Prílohy:
–	Potvrdenie dočasnej PN
–	Vyjadrenie ošetrujúceho lekára
Poznámky
Pojednávanie sa môže odročiť len z dôležitých dôvodov. Pojednávanie môže byť na návrh strany odročené len vtedy, ak sa strana alebo jej zástupca z dôležitých dôvodov nemôže dostaviť na pojednávanie a zároveň od nich nemožno spravodlivo žiadať, aby sa na pojednávaní nechali zastúpiť. Pokiaľ súd nepovažuje uvádzané dôvody odročenia pojednávania za dôležité a strana sa na pojednávanie nedostaví, môže súd za splnenia zákonných podmienok rozhodnúť aj rozsudkom pre zmeškanie, a to či už zmeškanie žalobcu alebo žalovaného. Sankciou za neospravedlnenú neúčasť môže byť aj vznik nároku protistrany na náhradu tzv. separátnych trov podľa § 256 ods. 2 CSP, podľa ktorého ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane. 
Od advokáta možno okrem dôvodov, ktoré nastali krátko pred pojednávaním a okrem prípadu, ak advokát súdu preukáže, že strana, ktorú zastupuje, odôvodnene trvá na osobnom zastúpení týmto advokátom, vždy spravodlivo žiadať, aby sa dal zastúpiť iným advokátom. 
Od strany možno vždy spravodlivo žiadať, aby sa dala na ďalšom pojednávaní zastúpiť inou osobou, ak k odročeniu pojednávania došlo z dôvodu jej nepriaznivého zdravotného stavu. Čiže pretrvávajúci nepriaznivý zdravotný stav môže byť dôvodom pre odročenie pojednávania iba raz. Na ďalšom pojednávaní sa už na tento dôvod neprihliada a strana sa musí dať zastúpiť inou osobou. Súd už z toho istého dôvodu ďalšie pojednávanie neodročí. 
Strana, ktorá navrhuje odročenie pojednávania, oznámi súdu dôvod bezodkladne po tom, čo sa o ňom dozvedela alebo mohla dozvedieť, alebo ho s prihliadnutím na všetky okolnosti mohla predpokladať. Ak súd zistí, že stranou uvedený dôvod na odročenie pojednávania nie je dôležitý, bezodkladne o tom upovedomí stranu, ktorá odročenie navrhla. Strana, ktorá navrhuje odročenie pojednávania, je preto povinná uviesť telefónne číslo alebo elektronickú adresu, na ktorú ju možno upovedomiť o rozhodnutí súdu o jej návrhu na odročenie pojednávania.
Súd rozhodne o odročení pojednávania bezodkladne, pričom o tom upovedomí tých, ktorí boli na pojednávanie predvolaní. Súd uvedie deň, keď sa bude konať nové pojednávanie. Ak došlo k odročeniu pojednávania z dôvodov uvedených stranou a tieto dôvody neboli súdu následne preukázané alebo ich nemožno považovať za dôležité, súd môže rozhodnúť, že na ďalšie návrhy o odročenie pojednávania nebude prihliadať.